钦定古今图书集成/明伦汇编/人事典/第079卷 > 《感士不遇赋》〈有序〉陶潜
## 钦定古今图书集成/明伦汇编/人事典/第079卷 > 《感士不遇赋》〈有序〉陶潜

昔董仲舒作《士不遇赋》，司马子长又为之。余尝以三馀之日，讲习之暇，读其文，慨然惆怅。夫履信思顺，生人之善行；抱朴守静，君子之笃素。自真风告逝，大伪斯兴，闾阎懈廉退之节，市朝驱易进之心。怀正志道之士，或潜玉于当年；洁己清操之人，或没世以徒勤。故夷皓有安归之叹，三闾发巳矣之哀。悲夫！寓形百年，而瞬息已尽；立行之难，而一城莫赏，此古人所以染翰慷慨，屡抑而不能已者也。夫导达意气，其惟文乎？抚卷踌躇，遂感而赋之。

“咨大块之受气，何斯人之独灵。禀神智以藏照，秉三
五而垂名。或击壤以自欢，或大济于苍生。靡潜跃之
非分，常傲然以称情。世流浪而遂徂，物群分以相形。
密网裁而鱼骇，宏罗制而鸟惊。彼达人之善觉，乃逃
禄而归耕。山嶷嶷而怀影，川汪汪而藏声。望轩堂而
永叹，甘贫贱以辞荣。”淳源汨以长分，美恶作以异途。
原百行之攸贵，莫为善之可娱。奉上天之成命，师圣
人之遗书。发忠孝于君亲，生信义于乡闾。推诚心而
获显，不矫然而祈誉。嗟乎！雷同毁异，物恶其上。妙算
者谓迷，直道者云妄。坦至公而无猜，卒蒙耻以受谤。
虽怀琼而握兰，徒芳洁而谁亮。哀哉！士之不遇，已不
在炎帝、帝魁之世。独祗修以自勤。岂三省之或废，庶
进德以及时，时既至而不惠，无爰生之晤言，念张季
之终蔽，愍冯叟于郎署，赖魏守以纳计，虽仅言于必
知，亦苦心而旷岁。矧夫市之无虎，眩三夫之献说，悼
贾傅之秀朗，纾远辔于促界，悲董相之渊致，屡乘危
而幸济，感哲人之无偶，泪淋浪以洒袂，承前王之清
诲，曰天道之无亲，澄“得一以作鉴，恒辅善而佐仁。夷
投老以长饥，回早夭而又贫。伤请车以备椁，悲茹薇
而殒身。虽好学与行义，何死生之苦辛？疑报德之若
兹，惧斯言之虚陈。何旷世之无才，罕无路之不涩。伊
古人之慷慨，病奇名之不立。广结发以从政，不愧赏
于万邑。屈雄志于戚竖，竟尺土之莫及。留诚信于身
后，动”众人之悲泣。商尽规以拯弊，言始顺而患入。奚
良辰之易倾，胡害胜其乃急。苍旻遐缅，人事无已，有
感有昧，畴测其理？宁固穷以济意，不委曲而累己。既
轩冕之非荣，岂缊袍之为耻。诚谬会以取拙，且欣然
而归止。拥孤襟以毕岁，谢良价于朝市。